Kampeerders versterk ou bande | Netwerk24
Kampeerders versterk ou bande
Deur Lientjie Mentz 15 Oktober 2020 06:04
Lede van die bestuur van die Karavaanklub van Suid-Afrika in die Suid-Vrystaat wat die naweek by River of Joy gekamp het, met die koek wat gebak is om die eerste kamp in maande te vier. Van links is Arrie Fourie, Jan van der Walt, Charmaine Lombard en Greg Bell.Foto: Verskaf
Dit was 'n kenmekaar-kamp, want die lede van die Karavaanklub van Suid-Afrika in die Suid-Vrystaat kon dié naweek ná maande in isolasie uiteindelik weer 'n slag mekaar in die oë kyk terwyl hulle in die natuur kampeer.
Ná die klub se Covid-kamp, waaroor Bloemnuusin Mei berig het, het die bestuur besluit om weer die naweek van 9 tot 11 Oktober 'n kamp aan te bied.
Greg Bell, voorsitter, sê 16 lede en twee gaste het in hul woonwaens by River of Joy net buite Glen saamgetrek.
"Dit was 'n lekker geleentheid waar­tydens ons ná maande in isolasie 'n slag die woonwaens kon saamtrek en kuier," sê hy.
"Ons het al die Covid-voorskrifte nagekom – vorms is ingevul en almal se koors is gemeet toe hulle hier by River of Joy aankom," sê Bell oor die veiligheid van die kamp.
Charmaine Lombard, wat al vandat sy drie jaar oud is saam met haar ouers as lid van die klub kamp, en wat onlangs tot komiteelid verkies is, het spesiaal vir die geleentheid 'n "kenmekaar-koek" gebak en versier.
Jan van der Walt, bemarkingsbeampte, sê dit is lekker dat die bestuurspan nou meestal uit jonger mense bestaan.
"Hier is baie kinders wat ook nou saam kampeer en ons hoop hulle leer 'n liefde vir kampeer aan sodat hulle lede van die klub bly."
Awie en Ellen Fourie, wat al van 1976 aan die klub behoort, sê dit is die vriendskap wat hulle die afgelope paar maande die meeste gemis het.